Covid-19: Vakbond dreig met hof as skole onveilig isChris Klopper, uitvoerende hoof van die Suid-Afrikaanse Onderwysersunie (SAOU). (Argieffoto.) Onderwysvakbonde het ŉ lys van versoeke waaraan die departement van basiese onderwys eers moet voldoen voordat skole weer kan oopmaak. Die Suid-Afrikaanse Onderwysersunie (SAOU) het selfs gedreig met ŉ hofbevel, sou die regering nie voldoende verseker dat die nodige veiligheids- en gesondheidsmaatreëls reeds ingestel is wanneer skole kontakonderrig hervat nie. In ŉ verklaring Dinsdag sê die SAOU sy dagbestuur sal die hof nader vir die afdwing van gepaste bevele om die lewe en gesondheid van SAOU-lede en hul leerders te verseker. Dit is steeds nie seker wanneer skole gaan heropen wanneer vlak 4-afsondering intree nie, nadat ŉ nuuskonferensie van die departement van onderwys Maandag uitgestel is. Die minister van basiese onderwys sal die media na verwagting Donderdag hieroor toespreek. “Die stem van SAOU-lede het baie duidelik die aandrang uitgespreek dat die veiligheid en gesondheid van leerders en onderwyspersoneel die heel belangrikste fokus moet wees as skole weer heropen ná afloop van vlak 5 van die afsonderingstydperk. Die opvang van die verlore skoolwerk gedurende die afgelope 25 skooldae is die heel maklikste, maar die versekering van die veiligheid en gesondheid van mense, asook die voorkoming van infeksies is die mees komplekse,” lui die verklaring. Meer as 21 000 SAOU-lede het deelgeneem aan ŉ elektroniese peiling. Gegrond op dié opname dring die SAOU daarop aan dat geen skool mag heropen as die volgende maatreëls nie gereed is nie: Die Suid-Afrikaanse Demokratiese Onderwysersunie (Sadou) het ook ŉ beroep op die regering gedoen om die veiligheid van leerders en onderwysers as die eerste prioriteit te stel. Dié vakbond sê hy is nie oortuig van provinsiale departemente se gereedheid om die nodige gesondheidsmaatreëls betyds in te stel nie. Benewens bogenoemde vereistes, eis Sadou dat skole wat nie lopende water en spoeltoilette het nie, eers hiervan voorsien word voordat skole kan heropen. Hulle dring ook daarop aan dat die departement bykomende skoonmakers aanstel om te verseker dat skole te alle tye behoorlik skoon is.